भगतियें दा मुखिया, भगतां प्रस्तुत करने दा कुसै दब्बड़-मदानै च बन्दोबस्त करदा, लोकें गी स्थान-समे दी सूचना दिन्दा ते तमाशे च आपूं बी भाग लैन्दा ऐ। इस तमाशे च सीन-सीनरियें दा प्रयोग नेई होन्दा पर जरूरतै मताबक पशाकां लाइयै स्वांग भरने दी परम्परा बनी दी ऐ। भगतियें दे थढ़े दे त्रौनें बक्खियें लोक पिड़ ब’न्नियै बेही जन्दे न ते मसैह्‌रें दी लोई च भगतां दा प्रदर्शन शुरू होंदा ऐ। ए लोक-कलाकार अपने लाके दे सूद-खोर साहुकारें, कपटी लोकें ते पखंडी पुजारियें-मौलवियें दियां नकलां तुआरदे न। मजा ए, जे दिक्खने आले लोकें च भगतियें दी इनें चोटें-तनजें दे शकार लोक बी सामनै बैठे दे होंदे न ते सब्बै गड़ाके लाई-लाइयै ए तमाशा दिखदे न। सुनने च आया ऐ जे इनें व्यंगपूर्ण नकलें, अर्थात Carricatures दे अलावा भगतिये धारमक बिशे उप्पर बीनाटक प्रदर्शन करदे न।